**Iarna, Frumoasa Crăiasă**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe sub streșinile casei,

Se adună-ngrămădite,

Candelabre mici, de gheață,

Cu sclipiri de mărgărite.

Vântu’ suflă cu-ndârjire,

Însoțit de-un ger cumplit,

Și așează flori pe geamuri,

Ce-n cristal, ea le-a cioplit.

Vălu-i alb, ca de mireasă,

Se așează peste noi,

Cu alai de stele albe,

Învelind copacii goi.

Câte-o frunză, rătăcită,

Ce-a uitat să plece-n zbor,

Tremură acum, de frică,

Într-un gând rătăcitor.

Și-ntr-o liniște adâncă,

Se aud, din depărtări,

Cum aleargă, într-un tropot,

Roi de fulgi, venind călări.

Tot alaiul se oprește,

Ca să facă iernii loc,

Când scoboară din trăsură,

Și vestește-al ei soroc.

Toate stau în nemișcare,

Și își deapănă în gând,

Amintiri din astă viață,

Adunate, rând pe rând.

Râul rece și năvalnic,

Face pod din apa-i toată,

Și se leagă strâns de maluri,

Tălmăcind a sorții roată.

Vântul-vornic amuțește,

Și dă glas reginei lui,

Să se știe, peste vremuri,

Că spre viață, moartea sui.